**Ministru kabineta noteikumu projekta „Kārtība, kādā valsts fondēto pensiju shēmas līdzekļu pārvaldītājs aprēķina maksājumu par ieguldījumu plāna pārvaldi un tiek veikta maksājuma uzskaite un ieturēšana” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts fondēto pensiju likuma (turpmāk – likums) [11.panta](https://m.likumi.lv/ta/id/2341-valsts-fondeto-pensiju-likums#p11) 5.1 daļas 2.punkts un 11.panta 5.2 daļa (ar grozījumiem, kas Saeimā pieņemti 2017.gada 22.novembrī un stāsies spēkā 2018.gada 1.janvārī).Ministru kabineta (MK) 2017.gada 3.oktobra sēdē dotais uzdevums (protokols nr.49, 50.§, 3.punkts) - Labklājības ministrijai sagatavot un labklājības ministram iesniegt izskatīšanai Ministru kabinetā kā Ministru kabineta lietu grozījumus Ministru kabineta 2014.gada 14.oktobra noteikumos Nr.615 "Kārtība, kādā valsts fondēto pensiju shēmas līdzekļu pārvaldītājs aprēķina maksājumu par ieguldījumu plāna pārvaldi un tiek veikta maksājuma uzskaite un ieturēšana". |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts fondētā pensiju shēma (turpmāk - VFPS) Latvijā ir veidota ar mērķi uzlabot sabiedrības labklājību pensijas vecumā, daļu no iemaksām vecuma pensijām ieguldot finanšu instrumentos un citos aktīvos, šādi dodot iespēju palielināt saņemtās pensijas apmēru, nepalielinot kopējo iemaksu apmēru vecuma pensijām. Pensiju ieguldījumu plāniem ir viens no garākajiem termiņiem daudzu investīciju veidu starpā. Latvijas 2. pensiju līmeņa dalībnieka vidējais vecums 2017. gadā ir 41 gads un līdz pensijas vecuma sasniegšanai tādējādi vēl ir vairāk kā 20 gadi, kas, savukārt, nozīmē, ka pensiju fondi var un tiem ir nepieciešams ieguldīt pēc iespējas garāka termiņa instrumentos, kas ļauj nopelnīt vairāk, nekā ieguldot vidēja un īstermiņa instrumentos – tādos, kā naudas tirgus instrumenti vai depozīti. Likuma 11.panta 5.1 daļas 1.punkts nosaka pārvaldīšanas maksājuma pastāvīgo daļu (ietver maksājumus līdzekļu pārvaldītājam, līdzekļu turētājam, kā arī maksājumus trešajām personām, kurus veic no ieguldījumu plāna līdzekļiem, izņemot izdevumus, kas radušies, veicot darījumus ar ieguldījumu plāna aktīvu pārdošanu ar atpirkšanu, un kas ir noteikta atkarībā no pārvaldītāja pārvaldīšanā esošo ieguldījumu plānu kopējiem aktīviem) līdz 0,6 procentiem (2018.gadā – līdz 0,8 procentiem) - kopējai pārvaldītāja pārvaldīšanā esošo ieguldījumu plānu aktīvu daļai, kas nepārsniedz 300 miljonus *euro,* aprēķinot to iepriekšējā gada 30.novembrī, un līdz 0,4 procentiem (2018.gadā – līdz 0,6 procentiem) – kopējai pārvaldītāja pārvaldīšanā esošo ieguldījumu plānu aktīvu daļai, kas pārsniedz 300 miljonus *euro,* aprēķinot to iepriekšējā gada 30.novembrī. Iepriekšējā gada 30.novembrī aprēķināto maksājuma pastāvīgo daļu piemēro ieguldījumu plāna aktīvu vērtībai kārtējā kalendārajā gadā no 1. janvāra līdz 31. decembrim.Likuma [11.panta](https://m.likumi.lv/ta/id/2341-valsts-fondeto-pensiju-likums#p11) 5.1 daļas 2.punkts nosaka, ka maksājuma mainīgā daļa, kas ir atlīdzība fondēto pensiju shēmas līdzekļu pārvaldītājam par ieguldījumu plāna darbības rezultātu, un tās apmērs ir atkarīgs no pensiju plāna ienesīguma pārsnieguma virs atskaites indeksa (etalona), kas tiek noteikts, kā parāda vērtspapīru un kapitāla vērtspapīru indeksu kombinācija. MK noteikumu projekts paredz noteikt kārtību, kādā VFPS līdzekļu pārvaldītājs aprēķina maksājuma par ieguldījumu plāna pārvaldi pastāvīgo un mainīgo daļu, kā arī kārtību, kādā tiek veikta maksājuma pastāvīgās un mainīgās daļas uzskaite un ieturēšana.Aprēķinot maksājuma pastāvīgo daļu, ņem vērā ieguldījumu plāna neto aktīva vērtību iepriekšējā aprēķina dienā, likumā noteikto maksājuma pastāvīgo daļu procentos, kā arī kalendāro dienu skaitu pārskata gadā un kalendāro dienu skaitu no iepriekšējā aprēķina dienas. Maksājuma pastāvīgo daļu uzkrāj mēneša laikā, iegūstot kopējo maksājuma pastāvīgās daļas apmēru par kārtējo mēnesi, ko aprēķina, summējot par katru aprēķina dienu aprēķināto dienas maksājuma pastāvīgo daļu no kārtējā mēneša sākuma. Kopējo maksājuma pastāvīgās daļas apmēru par kārtējo mēnesi ietur reizi mēnesī. Maksājuma pastāvīgās daļas aprēķināšana, uzskaite un ieturēšana tiek turpināta tādā pašā kārtībā, kāda bija noteikta Ministru kabineta 2014.gada 14.oktobra noteikumos Nr. 615 "Kārtība, kādā valsts fondēto pensiju shēmas līdzekļu pārvaldītājs aprēķina maksājumu par ieguldījumu plāna pārvaldi un tiek veikta maksājuma uzskaite un ieturēšana".Lai varētu adekvāti novērtēt pārvaldītāju darbības rezultātus un motivēt tos, aprēķinot maksājuma mainīgo daļu, ir nepieciešams noteikt pensiju ieguldījumiem atbilstošus etalonus, kas aptvertu gan akciju, gan obligāciju tirgus, kur katrs no tiem būtu piemērots konkrētam ieguldījumu plāna stratēģijas veidam – t.s. konservatīvajiem, sabalansētājiem, aktīvajiem vai īpaši aktīvajiem plāniem. To plānu rezultātiem, kas neiegulda akcijās un cita veida kapitāla vērtspapīros, kā etalonu darbības rezultātu novērtēšanai ir adekvāti piemērot plašu obligācijas indeksu, kas atspoguļo ienesīgumu fiksētā ienākuma vērtspapīru tirgos. Savukārt ieguldījuma plānos, kuru prospektā paredzētā ieguldījumu stratēģija paredz ieguldīt akcijās un citos kapitāla vērtspapīros, etalonu nepieciešams noteikt, pievienojot obligāciju indeksam arī akciju tirgus indeksu atkarībā no plānu ieguldījumu īpatsvara kapitāla vērtspapīros. Katram konkrētam ieguldījumu plāna stratēģijas veidam akciju indeksu īpatsvars etalonā nosakāms, balstoties uz likumā atļauto maksimāli iespējamo ieguldījuma limitu kapitāla vērtspapīros. Efektīvākai ieguldījumu portfeļa pārvaldīšanai, akciju indeksa īpatsvars nosakāms ar pietiekami lielu rezervi (par 28% procentiem mazāks par likumā maksimāli atļauto ieguldījumu akcijās un citos kapitāla vērtspapīros īpatsvaru): * Tādējādi aktīvajiem plāniem, kuru atļautais limits ieguldījumiem akcijās un citos kapitāla vērtspapīros ir 50% no ieguldījuma plāna aktīviem, piemērots ir etalons, kas veidots kā 36% no akciju indeksa ienesīguma un atlikušie 64% no obligāciju indeksa ienesīguma;
* Īpaši aktīvajiem plāniem (kādus pieļauj likums līdz ar 2017.gada 22.novembra grozījumiem), kuru atļautais limits ieguldījumiem akcijās un citos kapitāla vērtspapīros sākot ar 2018. gadu būs 75% no ieguldījuma plāna aktīviem, piemērots ir etalons, kas veidots kā 54% no akciju indeksa ienesīguma un atlikušie 46% no obligāciju indeksa ienesīguma;
* Savukārt t.s. sabalansētajiem plāniem, kuru prospektos noteiktais limits ieguldījumiem akcijās un citos kapitāla vērtspapīros parasti ir 25% no ieguldījuma plāna aktīviem (puse no likumā atļautā limita), akciju indeksa ienesīguma īpatsvaram etalonā ir jābūt 18%.

Visaptverošu akciju un obligāciju tirgus indeksu izvēle ir plaša, taču ilgākā termiņā šo indeksu ienesīgumi gan Eiropas akciju tirgos, gan investīciju reitinga obligāciju tirgos ir salīdzinoši līdzīgi (vidēji pēdējo astoņu gadu laikā dažādu Eiropas akciju indeksu ienesīgumi lielākoties bija diapazonā no 11% līdz 12%, savukārt Eiropas obligāciju indeksu ienesīgumi lielākoties bija ap 5%). *Bloomberg Barclays Euro Aggregate Total Return Euro Unhedged* indekss ir viens no plaši lietotiem investīciju reitinga obligāciju tirgus indeksiem, kas varētu būt piemērots etalonos pensiju plānu darbības rezultātu novērtēšanai. Šī indeksa priekšrocības ir sekojošas: * liels tajā iekļauto obligāciju skaits;
* plašs investīciju reitinga fiksētā ienākuma instrumentu tirgus dažādo sektoru un instrumentu tvērums;
* par minēto indeksu ir pieejama detalizēta informācija un tam ir gara datu vēsture – tas ir pieejams kopš 1998.gada.

Savukārt, *STOXX Europe 600* indekss ir plašs Eiropas akciju tirgus indekss, kas aptver 600 Eiropas kompāniju akcijas ar dažādu kapitalizāciju: šajā indeksā iekļauti gan uzņēmumi ar lielu, gan ar vidēju, gan ar zemu kapitalizāciju. Bez lielā uzņēmumu akciju skaita un dažādu nozaru un uzņēmuma lieluma tvēruma, citas šī indeksa priekšrocības ir sekojošas: * indeksā iekļauto brīvā tirdzniecībā esošo akciju vērtība ir ļoti augsta, kas padara to stabilāku un mazāk jutīgu pret atsevišķiem darījumiem;
* pastāv daudzi šo indeksu replicējošie ieguldījumu fondi, kuros pārvaldnieki, izvēloties pasīvu ieguldījumu stratēģiju, varētu ieguldīt daļu no līdzekļiem;
* par šo indeksu ir pieejama detalizēta informācija, kā arī tam ir gara vēsture – tā publikācija uzsākta 1987.gadā.

Maksājuma mainīgās daļas aprēķinu veic divos posmos. Pirmkārt, tiek noteikts maksājuma mainīgās daļas apmērs aprēķina dienā, kas ir atkarīgs no ieguldījuma plāna šīs dienas virspeļņas salīdzinājumā ar atskaites indeksu. To uzkrāj, summējot par katru aprēķina dienu aprēķināto maksājuma mainīgo daļu, gada laikā, iegūstot kopējo maksājuma mainīgās daļas apmēru par kārtējo gadu. Uzkrātais mainīgās daļas apmērs nevar pārsniegt maksimālo mainīgās daļas apmēru, kas ir starpība starp likumā noteikto maksimālā maksājuma par pārvaldīšanu apmēru un kārtējam gadam noteikto maksājuma pastāvīgo daļu. Aprēķinā tiek izmantoti iepriekš minētie atskaites indeksi. Atskaites indeksa pieauguma aprēķinu veic katru aprēķina dienu. Otrkārt, ieguldījumu plāna finanšu pārskatos uzskaitīto aprēķināto maksājuma mainīgo daļu ietur par kārtējo gadu šī gada pēdējā aprēķina dienā, pie nosacījuma, ka plāna daļas vērtība gada pēdējā aprēķina dienā ir augstāka par daļas vērtību gada pēdējās aprēķina dienās iepriekšējo septiņu gadu periodā. Šāds salīdzinājums ar daļas vērtību gada pēdējās aprēķina dienās iepriekšējo septiņu gadu periodā tiek veikts, lai daļas vērtības svārstību rezultātā maksājuma mainīgā daļa netiktu maksāta atkārtoti par vienu un to pašu daļas vērtības pieaugumu.Aprēķinātās maksājuma mainīgās daļas uzkrāšanu atsāk no jauna (no nulles) kārtējā gada pirmajā aprēķina dienā. MK noteikumu projektā noteiktais maksājuma pārvaldītājiem mainīgās daļas aprēķinā padarīs šo pakalpojumu samaksu samērīgu un papildus motivēs pārvaldītājus sasniegt augstāku valsts fondēto pensiju ieguldījuma plānu ienesīgumu.MK noteikumu projekts paredz arī pārejas noteikumus, nosakot, ka 2018., 2019., 2020., 2021., 2022., 2023., 2024. un 2025. gadā par perioda sākuma dienu aprēķinos, kas veikti par astoņiem gadiem, uzskata 2017.gada 31. decembri. Visiem ieguldījumu plāniem par 2017.gada pēdējo aprēķina dienu nosaka 2017.gada 31.decembri. Savukārt, ieguldījumu plāniem, kas uzsāk darbību pēc šo noteikumu spēkā stāšanās, par perioda sākuma dienu aprēķinos, kas veikti par šo ieguldījumu plānu pirmo astoņu gadu periodu, kā arī aprēķinos, kas veikti šo ieguldījumu plānu darbības pirmajā kalendārajā gadā par periodu no gada sākuma, uzskata šo plānu pirmo aprēķina dienu. |
| 3. | Projekta izstrādē iesaistītās institūcijas | Grozījumu likumā (pieņemti Saeimā 2017.gada 22.novembrī) izstrādes nodrošināšanai ar labklājības ministra 2017.gada 28.marta rīkojumu Nr.35 tika izveidota darba grupa, kur tika iekļauti pārstāvji no Labklājības ministrijas, Finanšu ministrijas, Ekonomikas ministrijas, Latvijas Komercbanku asociācijas, Finanšu un kapitāla tirgus komisijas, Valsts sociālās apdrošināšanas aģentūras un Latvijas Bankas. Darba grupa vienojās par nepieciešamajām izmaiņām attiecībā uz maksājuma par ieguldījumu plāna pārvaldi pastāvīgo un mainīgo daļu.MK noteikumu projekta izstrādē iesaistījās pārstāvji no Latvijas Bankas, Finanšu un kapitāla tirgus komisijas un Latvijas Komercbanku asociācijas. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Saskaņā ar likuma 3.panta pirmo un otro daļu tiem sociālās apdrošināšanas iemaksu veicējiem, kas dzimuši pēc 1971.gada 1.jūlija, līdzdalība VFPS ir noteikta obligāta, savukārt tiem, kas dzimuši no 1951.gada 2.jūlija līdz 1971.gada 1.jūlijam (ieskaitot), - brīvprātīga. 2017.gada 30.jūnijā VFPS bija reģistrēti 1 268,5 tūkst. dalībnieku, no tiem kā obligātie shēmas dalībnieki bija reģistrēti 808,8 tūkst. personu un brīvprātīgie – 459,7 tūkst. personu.2017.gada 21.novembrī VFPS dalībniekiem bija pieejami 23 ieguldījumu plāni, kurus pārvaldīja astoņi līdzekļu pārvaldītāji.  |
| 2. | Tiesiskā regulējuma ietekme uz tautsaimniecību un administratīvo slogu | Izdevumus, kas saistīti ar komisijas maksas jauno aprēķināšanas kārtību tehnisko un praktisko ieviešanu, uzņemsies ieguldījumu pārvaldes sabiedrības, tādējādi pasargājot dalībniekus un valsti no papildus izdevumiem.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc būtības šie ir tehniski noteikumi, kā valsts fondēto pensiju shēmas līdzekļu pārvaldītājiem aprēķināt komisijas maksu par ieguldījumu plāna pārvaldi. |
| 2. | Sabiedrības līdzdalība projekta izstrādē | MK noteikumu projekts saskaņots ar Latvijas Komercbanku asociāciju, Finanšu un kapitāla tirgus komisiju un Latvijas Banku. |
| 3. | Sabiedrības līdzdalības rezultāti |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās valsts fondēto pensiju shēmas līdzekļu pārvaldītāji. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Projekta izpildi valsts fondēto pensiju shēmas līdzekļu pārvaldītāji nodrošinās esošo funkciju ietvaros. |
| 3. |  Cita informācija | Nav |

Anotācijas III, IV un V sadaļa - projekts šīs jomas neskar.

Iesniedzējs:

labklājības ministrs J.Reirs

valsts sekretārs I.Alliks

11.12.2017 9:07

1767

D.Trušinska, 67021678

Dace.Trusinska@lm.gov.lv